钦定古今图书集成/明伦汇编/氏族典/第392卷 > 李大临
## 钦定古今图书集成/明伦汇编/氏族典/第392卷 > 李大临

按《宋史李大临传》：“大临，字才元，成都华阳人。登进士
第，为绛州推官，杜衍荐为国子直讲，文彦博荐为秘
阁校理。仁宗尝遣使赐馆阁御书，至大临家，大临方
自秣马，使者还奏，帝曰：‘真廉士也’。为开封府推官。神
宗雅知其名，擢修起居注，进知制诰。会李定除御史，
宋敏求、苏颂相继封还词命，次至大临亦还之。诏谕”
数四，大临争不已，乃以工部郎中出知汝州。辰溪贡
丹砂，道叶县，其二箧化为双雉，𩰚山谷间，耕者获之，
人疑为盗，械送于府。大临识其异，讯得实，释耕者。复
天章阁待制，甫七十致仕，七年而卒。大临清整有守，
因争李定后，名益重，世并敏求颂，称为“熙宁三舍人”
云。